בריטה שטפן

ביוגרפיה

שטפן נולדה בשוודט, בברנדנבורג גרמניה.
בשנת 1999 באליפות אירופה בשחייה לנוער שנערכה במוסקבה, רוסיה זכתה שטפן ב-6 מדליות זהב. הזמנים שקבעה במשחים האישיים היו: 50 מטר חופשי (26.08 שניות), 100 מטר חופשי (55.66 שניות) ו-200 מטר חופשי (2:01.32 דקות).
באולימפיאדת סידני (2000) זכתה שטפן במדליית ארד במשחה שליחות 4x200 מטר חופשי, לאחר ששחתה בשלב המוקדמות. הרביעייה הגרמנית זכתה בארד (7:58.52 דקות) אחרי ארצות הברית (7:57.80 דקות) ואוסטרליה (7:58.52 דקות) ולכן גם היא קיבלה את המדליה. כך גם במשחה שליחות 4x100 מטר חופשי, היא סיימה במקום ה-4, לאחר ששחתה בשלב המוקדמות והרביעייה הגרמנית קבעה, בשלב הגמר תוצאה של 3:40.31 דקות, מאית לאט יותר משוודיה שזכתה בארד (3:40.30 דקות). ארצות הברית ניצחה בשיא עולם חדש (3:36.61 דקות) לפני הולנד (3:39.83 דקות). 
באולימפיאדת אתונה (2004) סיימה שטפן במקום ה-4 במשחה שליחות 4x100 מטר חופשי, לאחר ששחתה בשלב המוקדמות והרביעייה הגרמנית קבעה בשלב הגמר תוצאה של 3:37.94 דקות. אוסטרליה ניצחה בשיא עולם חדש (3:35.94 דקות) לפני ארצות הברית (3:36.39 דקות) והולנד (3:37.59 דקות).

שיא עולם ראשון

באליפות אירופה שנערכה בבודפשט, הונגריה בשנת 2006 זכתה שטפן ב-5 מדליות. 4 מדליות זהב במשחים ל-50 מטר חופשי (24.72 שניות), 100 מטר חופשי בשיא עולם חדש של 53.30 שניות, שיפור לשיא העולם של ליבי טריקט מאוסטרליה שעמד על 53.42 שניות, 4x100 מטר חופשי בשיא עולם חדש של 3:35.22 דקות ו-4x200 מטר חופשי בשיא עולם חדש נוסף של 7:50.82 דקות. בנוסף, היא זכתה במדליית כסף במשחה ל-4x100 מטר מעורב (4:02.35 דקות).
באליפות העולם בשחייה שנערכה במלבורן בשנת 2007 זכתה שטפן בשתי מדליות. מדליית כסף במשחה שליחות 4x200 מטר חופשי בתוצאה של 7:53.82 דקות, אחרי ארצות הברית שקבעה שיא עולם חדש (7:50.09 דקות) ולפני צרפת (7:55.96 דקות) ומדליית ארד במשחה ל-100 מטר חופשי בתוצאה 53.74 שניות, אחרי טריקט (53.40 שניות) ומרלן ולדהויס מהולנד (53.70 שניות).
באוניברסיאדה שנערכה בבנגקוק בתאילנד בשנת 2007 זכתה שטפן בשתי מדליות זהב במשחים ל-50 מטר חופשי ול-100 מטר חופשי.

אולימפיאדת השיא

באולימפיאדת בייג'ינג (2008) זכתה שטפן בשתי מדליות זהב במשחים היוקרתיים, ב-50 מטר חופשי בתוצאה של 24.06 שניות, מאית אחת לפני דארה טורס מארצות הברית (24.07 שניות) וקייט קמפבל מאוסטרליה (24.17 שניות) וב-100 מטר חופשי בתוצאה של 53.12 שניות, לפני שיאנית העולם טריקט (53.16 שניות) ונטלי קוגלין מארצות הברית (53.39 שניות). בנוסף, היא סיימה במקום ה-5 ביחד עם חברותיה במשחה שליחות 4x100 מטר חופשי בתוצאה של 3:36.85 דקות ובמקום ה-9 במשחה שליחות 4x100 מטר מעורב בתוצאה של 4:02.53 דקות. 
ב-27 ביוני 2009 באליפות גרמניה בשחייה החזירה לעצמה שטפן את שיא העולם במשחה ל-100 מטר חופשי בתוצאה של 52.56 שניות ובכך הייתה לשחיינית השנייה בהיסטוריה שיורדת במשחה זה מתחת ל-53 שניות. בשלב חצי הגמר, יומיים לפני כן, היא שיפרה את השיא העולמי של יריבתה טריקט שעמד על 52.88 שניות ונקבע שנה ו-3 חודשים קודם לכן וקבעה זמן של 52.85 שניות.
באליפות העולם בשחייה שנערכה ברומא, איטליה בשנת 2009 זכתה שטפן ב-4 מדליות, 2 מהן זהב. שטפן שיפרה את שיאה העולמי במשחה ל-100 מטר חופשי כשחיינית ראשונה במשחה שליחות 4x100 מטר חופשי והעמידה אותו על 52.22 שניות. היא וחברותיה זכו במדליית כסף במשחה עצמו בתוצאה של 3:31.83 דקות, אחרי הולנד שקבעה שיא עולם חדש (3:31.72 דקות) ולפני אוסטרליה (3:33.01 דקות). בהמשך התחרות היא זכתה במדליית זהב במשחה ל-100 מטר חופשי בשיא עולם חדש נוסף בתוצאה של 52.07 שניות, לפני פרנצ'סקה הלסול מבריטניה (52.87 שניות) וטריקט (52.93 שניות) ובמדליית זהב במשחה ל-50 מטר בשיא עולם חדש של 23.73 שניות, לפני תרסה אלסהמר משוודיה (23.88 שניות), קייט קמפבל מאוסטרליה ומרלן ולדהויס מהולנד (23.99 שניות). במשחה שליחות 4x100 מטר מעורב היא זכתה במדליית ארד בתוצאה של 3:55.79 דקות, אחרי המנצחות מסין שקבעו שיא עולם חדש (3:52.19 דקות) ואוסטרליה (3:52.58 דקות).
באליפות העולם בשחייה שנערכה בשנגחאי, סין בשנת 2011 זכתה שטפן במדליית ארד במשחה שליחות 4x100 מטר חופשי בתוצאה של 3:36.05 דקות, אחרי הולנד (3:33.96 דקות) וארצות הברית (3:34.47 דקות), כשחיינית ראשונה היא קבעה תוצאה של 54.51 שניות. נוסף לכך, היא סיימה במקום 17 במשחה ל-100 מטר חופשי בתוצאה של 54.86 שניות.
באליפות אירופה בשחייה שנערכה בדברצן, במאי 2012 זכתה שטפן ב-4 מדליות, מהן 3 מדליות זהב ומדליית כסף אחת. מדליות זהב במשחה ל-50 מטר חופשי (24.37 שניות) ובמשחי שליחות 4x100 מטר חופשי (3:37.98 דקות) ו-4x100 מטר מעורב (3:58.43 דקות). מדליית כסף במשחה ל-100 מטר חופשי (54.15 שניות), אחרי שרה שסטרם משוודיה (53.61 שניות).
באולימפיאדת לונדון (2012) סיימה שטפן במקום רביעי במשחה ל-50 מטר חופשי בתוצאה של 24.46 שניות, במקום 12 במשחה ל-100 מטר חופשי בתוצאה של 54.18 שניות ופעמיים במקום תשיעי במשחה שליחות 4x100 מטר חופשי בתוצאה של 3:39.16 דקות ובמשחה שליחות 4x100 מטר מעורב בתוצאה של 3:59.95 דקות, כשחיינית אחרונה היא שחתה ב"זינוק שליחות" תוצאה של 52.89 שניות. 
באליפות העולם בשחייה (בריכת 25 מטר) שנערכה באיסטנבול שבטורקיה בדצמבר אותה שנה זכתה שטפן במדליית זהב במשחה ל-100 מטר חופשי בתוצאה של 52.31 דקות, לפני מיגן רומנו מארצות הברית (52.48 דקות) וטאנג יי מסין (52.73 דקות). נוסף לכך, היא סיימה במקום רביעי במשחה ל-50 מטר חופשי בתוצאה של 24.04 שניות ובמקום שמיני במשחה שליחות 4x100 מטר מעורב בתוצאה של 3:56.85 דקות, היא שחתה את סגנון החופשי ב"זינוק שליחות" בתוצאה של 52.40 שניות.
באליפות העולם שנערכה בברצלונה ספרד ביולי 2013 סיימה שטפן במקום שישי במשחה ל-100 מטר חופשי בתוצאה של 53.75 שניות, ופעמיים במקום שמיני, במשחה שליחות 4x100 מטר חופשי בתוצאה של 3:39.57 דקות ובמשחה שליחות 4x100 מטר מעורב בתוצאה של 4:01.81 דקות. כשחיינית אחרונה היא קבעה ב"זינוק שליחות" תוצאה של 53.36 שניות.

חייה האישיים

בשנים 2010–2015 הייתה שטפן בקשר זוגי עם פאול בידרמן.